text: Der røg forhaven
  02 september 2010 kl. 11.09
  Villa-ejere i Jelling er i oprør over at miste forhaven til ny omfartsvej, fordi hovedgaden ved siden af Jelling-monumenterne skal lukkes for trafik.
  I stedet for haver, kan borgerne nu se frem til at kigge ud på fodgængerfelter og cykelstier lige foran vinduerne og udestuen. I dag sender de derfor et protestbrev til Vejle kommune.
  Grunden til villa-ejernes vrede skal findes i de planer, som Vejle Kommune har lagt for at fredeliggøre monumentområdet omkring Jelling Højene.
  
  6 tons lastbiler i villakvarter
  Monumenterne har stor national og international bevågenhed, da de er med på UNESCOs liste over verdens kulturarv.
  For at fredeliggøre monumenterne, skal der spærres for den gennemkørende trafik på Vejlevej og Gormsgade, der fører gennem Jelling Midtby. 
  Der er derfor behov for at lave en omfartsvej, der skal afvikle den trafik, der flyttes fra bymidten. 
  De lastbiler, der vejer mere end 6 tons, skal derfor bruge den nye omfartsvej og fremover buldre lige gennem et villakvarter.
  